Aage Hegge Hansen  
postboks 464, 9811 Vadsø

Vadsø den 12. mars 2015  
  
Til FLF v/Jostein Tørstad

**Sak til Finnmark legeforenings årsmøte den 20. mars 2015**  
  
Mitt forslag av 24. februar 2015 om tilrettelegging for miljøhemmede er etter avtale med styret forenklet til å gjelde den miljøhygieniske siden av saken. Jeg foreslår samtidig at saken heller tas opp under behandlingen av (årsberetning 2014)/handlingsplan 2015, enn som egen innsendt sak.

Sak: Luftforurensninger, trivsel og helse – skolens fysiske miljø  
Det vises til Opplæringslovens Kapittel 9a og Kunnskapsdepartementets veileder til samme, vedlegg 1 og 2 hertil. Det vises også til NAAFs Kriterieliste for inneklima i skoler og barnehager, som på Nasjonal Inneklimakonferanse på Beitostølen i 2008 ble ”vedtatt” å være normgivende.

Saksopplysninger: De senere årene har det vært klaget på skolenes inneklima/dårlig luftkvalitet, også der skolebyggene er nye og godt ventilerte. Det er samtidig rapportert om nedsatt trivsel og negativ helsepåvirkning. Ingen skoler har, etter det som er kjent, foretatt kartlegging/diagnostisering, og følgelig har heller ikke eventuelle tilpasninger/tilrettelegginger av miljøene kunnet finne sted.

Begrunnelse: Legeforeningen besitter en betydelig hygienisk-medisinsk ekspertise, og en tilråding i saken fra FLFs side vil vanskelig kunne neglisjeres av skoleeierne i fylket.   
(Årsmøtet bør med tilsvarende begrunnelse kanskje uttale seg om barnehagene samtidig.)  
  
Forslag til uttalelse: Finnmark legeforening, samlet til årsmøte den 20. mars 2015, er kjent med at det klages på inneklimaet ved våre skoler, og vil med dette oppfordre skoleeiere i fylket til regelmessig fysisk kontroll og offentlig dokumentasjon av miljøenes faktiske tilstand, samt ved konkrete klager å påse, og dokumentere - at miljøene er i samsvar med lovens krav.   
  
(aahh)